Ope brief aan mnr. Panyaza Lesufi - Solidariteit WêreldSolidariteit Wêreld
Tuis › Nuuskantoor › Ope brief aan mnr. Panyaza Lesufi
In die afgelope twee weke het u 'n groot aantal uitsprake gemaak oor die aansoekproses van kinders wat volgende jaar in Gauteng in graad 1 en graad 8 sal wees.
Wat meer opmerklik is as die kinders wat u wil akkommodeer, is die ideologie en taal wat u op alle skole wil afdwing. Op 16 Mei het u 'n twiet van een van u volgers gedeel wat u einste wetgewing beskryf het as wetgewing teen rassistiese wit Afrikaners. Tydens 'n onderhoud op 19 Mei noem u enige iemand wat van u verskil, rassiste.
U strategie is aan almal duidelik. Stalin het al meer as 'n halfeeu gelede perfek daarin geslaag, naamlik om enige iemand wat weerstand teen u plan bied te verkleineer en hulle anti-rewolusionêr of, in u geval, rassisties te noem. Dit maak nie vir u saak hoe geldig en regverdig hulle kommentaar mag wees nie.
Die optrede waarna u verwys, is spesifiek dié van die Skoleondersteuningsentrum (SOS) en AfriForum wat onder andere wou hê dat 'n kind se voorkeurtaal van onderrig by plasing in ag geneem moet word. Hierdie versoek is volgens u belaglik. "Waarom baklei mense vir Afrikaanse onderrig, daar is tog nie meer Afrikaanse universiteite in Suid-Afrika nie?" het u op 20 Mei tydens 'n mediakonferensie gevra.
U het nie teen 'n taal oorlog verklaar nie – hoe doen mens dit in elk geval? 'n Taal is nie tasbaar nie, mens kan dit nie doodmaak nie. U het ook nie oorlog verklaar teen die sprekers van die taal nie – selfs u reuseparty het nie die mag om mense te verhoed om hulle taal te praat, of met geweld te dreig as hulle dit sou doen nie. So wat het u gedoen? U het oorlog verklaar teen ses- en veertienjarige kinders se toekoms. Kinders wie se ouers eintlik u salaris betaal. En u is trots daarop.
Die rookskerm van gelykheid wat u hieroor probeer trek, flous ook niemand nie – u maak dit dan duidelik dat u Afrikaans as onderrigmedium teiken.
Dit is interessant, mnr. Lesufi, dat u nie die eerste persoon is wat in daardie gebied, wat vandag die naam Gauteng het, probeer om Engelse onderrig in kindertjies se kele af te druk nie. Alfred Milner, 'n man wat baie dieselfde mening as u oor Engels gehuldig het, het kindertjies gedwing om 'n bordjie om hul nekke te dra wat gesê het: "I am a donkey because I spoke Dutch".
U bevestig eintlik maar net, mnr. Lesufi, wat baie van ons eintlik al jare lank dink, maar nie kon bewys nie: Mnr. Mandela se uitsprake en beloftes oor Afrikaans was geensins die standpunte van die ANC nie; dit was sy eie standpunte, ten minste op daardie stadium. Ouers is rustig daarvan oortuig dat hulle self sou kon besluit in watter taal hul kinders sou leer. Hierdie versoek is ook nie onredelik nie. Van die vroegste tye van opvoeding af kon ouers besluit in watter taal hul kinders onderrig sou ontvang. As die ouers dan sou kies om hul kinders in 'n ander taal as hul eie te laat onderrig, Meneer, is dit moontlik strydig met my eie oortuiging, maar dan is dit hul keuse.
U benadering tot die hele registrasie-kwessie bring u ware oogmerke duidelik na vore:
Onder u leiding is daar nie ruimte vir ouers om hul kinders se onderrigtaal te kies nie; u wil die mag hê om namens meer as 300 000 stelle ouers te besluit wat die beste vir hulle kinders is.
Vir Afrikaans het u geen tyd nie, en vir mense wat dit op akademiese vlak wil aanwend, het u nog minder tyd. U sal alles in u vermoë doen om Afrikaans uit skole uit te dryf.
Legitieme opposisie tot u standpunt sal verkleineer word, en op 'n uiters onprofessionele manier op u sosialemediablaaie hanteer word, waar u nie die hof hoef te oortuig nie, maar net die meerderheid van u volgers.
Ek wil 'n vreemde ding doen en vir u dankie sê, mnr. Lesufi. Dankie dat u aan ons wys dat die ANC nie omgee vir meertaligheid nie; dankie dat u ons vrese bevestig. Die mooipraatjies oor meertaligheid was nog maar altyd net 'n rookskerm. Dankie dat u die oogklappe van ons oë kom afruk het – ons kan nou sien dat ons skouer aan die wiel moet sit en so gou as moontlik alle verantwoordelikheid vir ons kinders se onderrig uit die staat se hande moet neem. Dankie dat u aan ons gewys het dat u nie sal skroom om jong kindertjies die slagoffers van u ideologie te maak, en dit dan nog te vier nie. Ons verstaan nou beter.